
SCRISOARE 


v 


(adresată de Alexandru Vlahuţă fiicei sale, Margareta) 


„Să trăieşti Mimilică dragă si să fii 

bună; să fii bună pentru ca să poți fi fericită. 

Să fii bună pe cât poti până în ultima clipă a 

vieţii tale. Cei răi nu pot fi fericiţi. Ei pot avea 

satisfacţii, plăceri, realizări chiar, dar fericire 

nu. Nu, pentru că cei răi nu pot fi iubiţi, şi-al 

doilea, ...al doilea... de! Câştigurile 

întâmplătoare şi celelalte „pere mălăiete “, care 

se aseamănă cu el, vin de-afară, de la oameni, 

de la împrejurări, asupra cărora n-ai nici o 

stăpânire şi nici o putere, pe când fericirea, 

adevărata fericire în tine răsare si-n tine-nfloreşte și leagă rod, când ti-ai pregătit sufletul 
pentru ea. Și pregătirea asta este operă de fiecare clipă, când pierzi răbdarea, împrăștii 
tot ce-ai îngirat și iar trebuie s-o iei de la început. Și de aceea vezi așa de puţini oameni 
fericiţi... Atâția câți merită. 

Dacă nu ne-am iubi pe noi asa fără de măsură, dacă n-am face atâta caz de 
persoana noastră și dacă ne-am dojeni de câte ori am mintit sau ne-am surprins asupra 
unei răutăţi, ori asupra unei fapte urâte; dacă, în sfârșit, ne-am examina mai des şi mai 
cu nepărtinire (lesne-i de zis!), am ajunge să răzuim din noi partea aceea de prostie 
fudulă, de făptură. Se ştie că durerea e un minunat sfătuitor. Cine-i mai deschis la 
minte, trage învățătură și din durerile altora. 

Eu am mare încredere în voinţa ta. Rămâne să știi doar ce vrei. Și văd c-ai început 
să stii și asta. Doamne, ce bine-mi pare c-ai început să te observi, să-ți faci singură 
mustrări şi să-ți cauti singură drumul cel adevărat! 

Asa, Mimilică dragă, ceartă-te de câte ori te simţi egoistă, de câte ori te muscă 
de inimă sarpele răutăţii, al invidiei sau al minciunii. Fii aspră cu tine, dreaptă cu prietenii 
și suflet larg cu cei răi. Smerește-te, fă-te mică, fă-te neînsemnată de câte ori deșertăciunea 
te îndeamnă să strigi: “Uitaţi-vă la mine” ! Dar mai ales aș vrea să scriu de-a dreptul în 
sufletul tău aceasta: Să nu faci nicio faptă a cărei amintire te-ar putea face vreodată 
să roșeşii. Nu e triumf pe lume, nici sprijin mai puternic, nici multumire mai deplină, ca 
o conștiință curată. 

Păstrează scrisoarea asta. Când vei fi de 50 de ani, ai s-o întelegi mai bine. Să 
dea Dumnezeu s-o citesti şi atunci cu sufletul senin de azi. 


Te îmbrătişează cu drag, 
Al. Vlahută 
Când ai împlinit șaptesprezece ani.‘ 

